**GUVERNUL ROMÂNIEI**

**HOTĂRÂRE**

**pentru modificarea şi completarea Normelor metodologice pentru aplicarea Ordonanţei de urgenţă a Guvernului nr. 28/1999 privind obligaţia operatorilor economici de a utiliza aparate de marcat electronice fiscale, aprobate prin Hotărârea Guvernului**

**nr. 479/2003**

În temeiul art. 108 din Constituţia României, republicată,

**Guvernul României** adoptă prezenta hotărâre.

**Art. I - Normele metodologice pentru aplicarea Ordonanţei de urgenţă a Guvernului nr. 28/1999 privind obligaţia operatorilor economici de a utiliza aparate de marcat electronice fiscale, aprobate prin Hotărârea Guvernului nr. 479/2003, republicată în Monitorul Oficial al României, Partea I, nr. 348 din 25 aprilie 2005, cu modificările și completările ulterioare, se modifică şi se completează după cum urmează:**

**1. Articolul 2 se modifică şi va avea următorul cuprins:**

„ART. 2

Utilizatorii, cu excepţiile prevăzute de ordonanța de urgență, au obligaţia să elibereze clienţilor bonuri fiscale pentru toate bunurile livrate cu amănuntul şi/sau serviciile prestate, iar la solicitarea acestora vor elibera şi factură, în condiţiile prevăzute de Legea nr. 227/2015 privind Codul fiscal, cu modificările şi completările ulterioare.“

**2. După articolul 4 se introduce un nou articol, articolul 4^1, cu următorul cuprins:**

„ART. 4^1

În sensul ordonanței de urgență prin echipamente nesupravegheate se înțelege dispozitivele de tipul automatelor comerciale, care funcționează pe bază de plăți cu cardul, precum şi de acceptatoare de bancnote sau monede, după caz, prin intermediul cărora se comercializează cu amănuntul, produse alimentare și/sau nealimentare, după caz, de tipul dulciurilor, băuturilor reci și calde, sandvișurilor, chipsurilor, cărților, țigaretelor și altele asemenea. “

**3. Articolul 6 se modifică şi va avea următorul cuprins:**

„(1) În situaţia defectării aparatului de marcat electronic fiscal utilizatorii consemnează în cartea de intervenţii a aparatului de marcat electronic fiscal, prezentată în anexa nr. 1, data şi ora la care au anunţat defectarea acestuia şi păstrează notificarea efectuată conform celor convenite de părţile contractante potrivit dispoziţiilor art. 1 alin. (8^1) din ordonanţa de urgenţă.

(2) Până la repunerea în funcţiune a aparatului defect, utilizatorii, cu excepţiile prevăzute de ordonanța de urgență, înregistrează toate operaţiunile efectuate în această perioadă într-un registru, denumit în continuare registru special, care se completează fără ştersături şi fără spaţii neutilizate.

(3) Înregistrarea în registrul special a operațiunilor efectuate până la repunerea în funcțiune a aparatului defect, se face imediat după realizarea acestora sau până cel mai târziu la sfârșitul zilei de lucru, în funcție de specificul activității desfășurate.

(4) Registrul special se întocmeşte conform modelelor prezentate în anexele nr. 2 a) şi 2 b).

(5) Registrul special are paginile numerotate, este sigilat şi ştampilat de către organul fiscal la care se depun declaraţiile fiscale, denumit în continuare organ fiscal competent, cu precizarea numărului de pagini conţinut de acesta, şi este prezentat de către utilizator, cu excepţiile prevăzute de ordonanța de urgență, pentru vizare la organul fiscal în a cărui rază teritorială a fost instalat aparatul de marcat electronic fiscal, înainte de începerea activităţii.

(6) La repunerea în funcţiune a aparatului, tehnicianul unităţii de service acreditate, denumit în continuare tehnician de service, consemnează în registrul special, cu excepţiile prevăzute de ordonanța de urgență, după ultima înregistrare a operaţiunilor efectuate de utilizator, data şi ora începerii funcţionării aparatului, sub semnătura şi numele în clar ale tehnicianului de service.“

**4. La articolul 7, alineatul (1) se modifică şi va avea următorul cuprins:**

„(1) Până la repunerea în funcţiune a aparatului defect, utilizatorii, cu excepţiacelor care potrivit dispozițiilor ordonanței de urgență nu au obligația utilizării registrului special, emit chitanţe pentru respectivele operaţiuni şi facturi, la cererea clienţilor, în condiţiile prevăzute de Legea nr. 227/2015, cu modificările şi completările ulterioare. Utilizatorii aparatelor de marcat electronice fiscale destinate activităţilor de schimb valutar aplică prevederile din legislaţia care reglementează autorizarea şi/sau înregistrarea entităţilor care desfăşoară activităţi de schimb valutar pe teritoriul României, altele decât cele care fac obiectul supravegherii Băncii Naţionale a României.“

**5. La articolul 8, alineatul (1) se modifică şi va avea următorul cuprins:**

„(1) În situaţia întreruperii curentului electric în momentul emiterii unui bon fiscal, acesta se păstrează de către utilizator împreună cu raportul fiscal de închidere zilnică prevăzut la art. 33 pct. C lit. a), cu excepția aparatelor de marcat electronice fiscale integrate în echipamente nesupravegheate de tipul automatelor comerciale care nu înglobează constructiv dispozitivul de imprimare. “

**6. La articolul 17, după litera f) se introduce o nouă literă, litera g) cu următorul cuprins:**

„g) aparate sau terminale cu funcţii de case de marcat electronice fiscale corespunzătoare prevederilor art. 3 alin. (2) din ordonanţa de urgenţă integrate în echipamente nesupravegheate de tipul automatelor comerciale ce funcţionează pe bază de plăţi cu cardul, precum şi de acceptatoare de bancnote sau monede, după caz. Aceste aparate sau terminale sunt dispozitive identificabile ca structură şi program de aplicaţie, care includ o placă fiscală ce conţine un modul fiscal, controlat de un program de control, înglobarea constructivă a dispozitivului de imprimare, afişajului client şi respectiv operator nefiind obligatorie, și dispun de interfeţe prin care se asigură:

g.1. cooperarea cu unitatea de control a echipamentului nesupravegheat de tipul automatului comercial în care este integrat;

g.2. controlul conexiunilor perifericelor de plată ataşate acestuia;

g.3. cooperarea cu un sistem de calcul de tip calculator, sau cu un dispozitiv de tip telefon inteligent, tabletă, precum şi altele asemenea, ce dispun de un program de aplicaţie identificabil ce permite modificarea, programarea, executarea comenzilor din regimul de raportare, completarea şi citirea bazei de date proprie modulului fiscal, precum şi executarea operaţiunilor de service printr-un set limitat de comenzi. Securitatea comunicării și integritatea corectitudinii înregistrărilor sunt asigurate integral de modulul fiscal, prin programul său de control.“

**7. La articolul 18, alineatele (1), (3) şi (4) se modifică şi vor avea următorul cuprins:**

„(1) Aparatele de marcat electronice fiscale prevăzute la art. 17 lit. a), b), e) - g) pot fi staţionare, alimentate cu energie electrică din reţeaua de curent alternativ şi/sau portabile, cu alimentare autonomă de la baterii ori acumulatori. Aparatele de marcat electronice fiscale prevăzute la art.17 lit.g) pot fi alimentate şi cu energie electrică de joasă tensiune direct din echipamentul nesupravegheat de tipul automatului comercial în care sunt integrate.

(3) Aparatele de marcat electronice fiscale prevăzute la art. 17 lit. c) – e) şi g), împreună cu programul de aplicaţie identificabil, formează ansamblul aparatului de marcat electronic fiscal supus comisiei pentru autorizare.

(4) Comercializarea de către distribuitorii autorizaţi a aparatelor de marcat electronice fiscale prevăzute la art. 17 lit. c) – e) şi g) fără programul de aplicaţie identificabil specificat în autorizaţia eliberată de comisie, precum şi instalarea acestora cu un alt program de aplicaţie decât cel avizat sunt interzise. “

**8. După articolul 21 se introduce un nou articol, articolul 21^1, cu următorul cuprins:**

„ART. 21 ^1

Aparatele de marcat electronice fiscale integrate în echipamente nesupravegheate de tipul automatelor comerciale ce funcţionează pe bază de plăţi cu cardul, precum şi de acceptatoare de bancnote sau monede, după caz, pot fi numai aparate de tipul celor prevăzute la art.17 lit.g).“

**9. La articolul 22, punctul A literele b)- d) se modifică şi vor avea următorul cuprins:**

„ b) un dispozitiv de afişaj client special cu caractere de minimum 5 mm, cu numărul minim de caractere suficient pentru afişarea valorii maxime pentru totalul de bon şi care asigură o bună lizibilitate pentru client în orice condiţii de lumină ambientală. Sunt exceptate aparatele de marcat electronice fiscale destinate exclusiv activităţilor hoteliere, de alimentaţie publică, atunci când plata se face la masă, precum şi aparatele de marcat electronice prevăzute la art. 17 lit. g). Dispozitivul de afişaj client la aparatele de marcat electronice fiscale destinate activităţii de taximetrie este înglobat în carcasa acestor aparate şi va avea caracteristicile tehnice stabilite prin normele de metrologie legală referitoare la taximetrie;

c) un dispozitiv de imprimare a bonurilor fiscale, precum şi a altor documente specifice aparatelor de marcat electronice fiscale, cu minimum 18 caractere pe linie document şi caractere de minimum 2,5 mm înălţime, cu excepția aparatelor de marcat electronice fiscale prevăzute la art. 17 lit. g) care nu înglobează constructiv acest dispozitiv.

d) un afişaj operator, cu excepția aparatelor de marcat electronice fiscale prevăzute la art. 17 lit.g) care nu înglobează constructiv acest dispozitiv. Aparatele de marcat electronice fiscale destinate activităţilor de taximetrie, aparatele prevăzute la art. 17 lit. d), precum şi cele portabile specificate la art. 18 alin. (2) sunt dotate cu un dispozitiv unic de afişaj client-operator. “

**10. La articolul 22, punctul A, după litera l), se introduce o nouă literă, litera m), cu următorul cuprins:**

„ m) cel puţin o interfaţă care să permită conectarea unităţii de control şi perifericelor de plăţi cu cardul şi de acceptatoare de bancnote sau monede, după caz, pentru aparatele prevăzute la art.17 lit.g).“

**11. La articolul 22 punctul E, partea introductivă se modifică şi va avea următorul cuprins:**

„ **E**. să controleze dispozitivul propriu de imprimare şi afişajul client, exclusiv prin intermediul modulului fiscal, respectiv prin comenzile de interfaţare oferite de acesta, cu excepţia aparatelor de marcat prevăzute la art. 17 lit.g) care nu înglobează constructiv dispozitivul de imprimare şi afişajul client.“

**12. La articolul 22 punctul G, după litera d), se introduce o nouă literă, litera e), cu următorul cuprins:**

„ e) sigilarea și prin elemente fizice de securizare a conexiunilor și interfețelor fizice dintre aparatele prevăzute la art.17 lit. g) şi unitatea de control, respectiv perifericele de plată ale echipamentelor nesupravegheate de tipul automatelor comerciale în care sunt instalate. “

**13. La articolul 22 punctul H, litera a) se modifică şi va avea următorul cuprins:**

„a) conexiunile cu dispozitivul propriu de imprimare şi cu afişajul client, cu excepţia aparatelor prevăzute la art.17 lit.g) care nu înglobează constructiv dispozitivul de imprimare şi afişajul client.”

**14. La articolul 24, alineatul (3) se modifică şi va avea următorul cuprins:**

„ (3) Programul identificabil avizat împreună cu aparatele de marcat electronice fiscale destinate activităţilor de schimb valutar trebuie să asigure baza de date necesară întocmirii şi transmiterii la Banca Naţională a României a raportărilor lunare în forma şi în structura prevăzute de Regulamentul Băncii Naţionale a României nr. 4/2005 privind regimul valutar, republicat, cu modificările şi completările ulterioare. ”

**15. La articolul 24, după alineatul (4) se introduce un nou alineat, alineatul (5), cu următorul cuprins:**

„(5) Programul identificabil avizat împreună cu aparatele de marcat electronice fiscale destinate staţiilor de comercializare a carburanţilor trebuie să fie conectat cu pompele de distribuţie de carburanţi, care să permită monitorizarea mișcării produselor energetice şi determinarea în orice moment a cantităţilor intrate, ieşite, precum şi a stocurilor, pe fiecare tip de produs energetic şi furnizor. ”

**16. La articolul 25, alineatul (2) se modifică şi va avea următorul cuprins:**

„(2) Modulul fiscal captează toate datele trimise spre dispozitivul propriu de imprimare sau, în cazul aparatelor prevăzute la art. 17 lit. g) care nu înglobează constructiv acest dispozitiv toate datele transmise către jurnalul electronic în vederea memorării, gestionând independent și asigurând sinteza acestor date pe termen scurt, respectiv zilnic în totalizatoare și în contoare distincte pe categorii de operațiuni permise, și pe termen lung, respectiv pe durata de utilizare a memoriei fiscale înglobate; controlează datele afișate pentru client, cu excepția aparatelor prevăzute la art. 17 lit. g) care nu înglobează constructiv afişajul client și asigură integritatea, protecția datelor colectate și a documentelor emise. ”

**17. La articolul 29, litera c) se modifică şi va avea următorul cuprins:**

„c) să acceseze modulul fiscal prin comenzile de interfaţare ale acestuia, pentru a comunica cu dispozitivul propriu de imprimare din aparat și afişajul client, cu excepția aparatelor prevăzute la art. 17 lit.g) care nu înglobează constructiv aceste dispozitive, precum și cu memoria fiscală, jurnalul electronic, dispozitivul de salvare externă și dispozitivul de comunicaţie externă, în cazul aparatelor de marcat electronice fiscale definite la art. 3 alin. (2) din ordonanţa de urgenţă;”

**18. La articolul 31, partea introductivă se modifică şi va avea următorul cuprins:**

„ ART. 31

Comunicaţia aparatului de marcat electronic fiscal cu perifericele specifice domeniului şi cu dispozitivul de imprimare propriu, atunci când acesta este înglobat constructiv conform legii, cu excepţia cazului în care acesta are caracter fiscal, trebuie să îndeplinească următoarele condiţii: ”

**19.** **La articolul 33 punctul A, literele a) și b) se modifică şi vor avea următorul cuprins:**

„a) fiscalizarea memoriei fiscale.

Prin operaţiunea de fiscalizare se înţelege identificarea memoriei fiscale şi a utilizatorului prin datele înscrise în aceasta, respectiv seria fiscală a aparatului, antetul bonului fiscal, data şi ora la care se activează memoria, precum şi iniţializarea dispozitivului de memorare a jurnalului electronic prin programarea parametrilor de identificare ai acestuia. Operaţiunea de fiscalizare se efectuează în momentul instalării aparatului la utilizator sau anterior instalării, la distribuitor sau unitatea de service acreditată, în baza solicitării scrise a utilizatorului.

b) programarea antetului bonului fiscal.

Antetul bonului fiscal se tipăreşte, în cazul în care aparatul de marcat înglobează constructiv, conform legii, dispozitivul de imprimare, pe toate documentele emise cu aparatul de marcat electronic fiscal şi conţine cel puţin denumirea operatorului economic, adresa de la locul de instalare a aparatului, inclusiv județul, sau, după caz, menţiunea " activităţi cu caracter ambulant " ori "taxi" precum și codul de identificare fiscală al utilizatorului. În cazul aparatelor de marcat prevăzute la art.17 lit.g) și al celor utilizate de operatorii de transport rutier care efectuează transport de persoane prin servicii regulate în transportul rutier naţional, instalate pe mijlocul de transport, prin adresa de la locul de instalare a aparatului se întelege adresa sediului social al utilizatorului. Codul de identificare fiscală a utilizatorului nu poate fi modificat după operațiunea de fiscalizare a aparatului de marcat electronic fiscal.

În cazul aparatelor de marcat electronice fiscale destinate activităţii de taximetrie, al celor care sunt integrate în echipamente nesupravegheate de tipul automatelor comerciale, precum şi al celor destinate schimbului valutar, în antet se înscriu, după caz, şi numărul de înmatriculare al taximetrului, numărul autorizaţiei taxi, numărul de telefon şi de fax al operatorului de transport sau al taximetristului independent, seria de fabricație a automatului comercial și, respectiv, codul statistic atribuit caselor de schimb valutar de către Ministerul Finanțelor Publice. ”

**20. La articolul 33 punctul B, litera b) se modifică şi va avea următorul cuprins:**

„b) imprimarea bonurilor fiscale conform prevederilor ordonanţei de urgenţă, cu excepția aparatelor de marcat electronice fiscale prevăzute la art.17 lit. g) care nu înglobează constructiv dispozitivul de imprimare.”

**21. La articolul 33 punctul C se modifică şi va avea următorul cuprins:**

,,a) tipărirea raportului fiscal «Z» de închidere zilnică, cu excepția aparatelor de marcat electronice fiscale prevăzute la art.17 lit. g) care nu înglobează constructiv dispozitivul de imprimare, denumit în continuare raportul Z, pe baza totalizatoarelor zilnice din memoria de date proprie, însoţit de înscrierea datelor cu caracter fiscal, care caracterizează sintetic ziua de lucru, în memoria fiscală, precum şi memorarea raportului Z în jurnalul electronic ca operaţiune indivizibilă, urmată de operaţiunea efectivă de golire zilnică, respectiv de ştergere a totalizatoarelor şi a contoarelor zilnice. În fiecare raport Z se tipăreşte numărul de închideri zilnice rămase până la umplerea memoriei fiscale, când numărul acestora scade sub 60, și se tipăresc liniile libere de memorare a jurnalului electronic când numărul acestora scade sub cel puţin 0,5% din capacitatea dispozitivului de memorare a jurnalului electronic;

b) tipărirea raportului nefiscal "X", cu excepția aparatelor de marcat electronice fiscale prevăzute la art.17 lit. g) care nu înglobează constructiv dispozitivul de imprimare, care reprezintă o vizualizare a valorilor curente cumulate în totalizatoarele zilnice, precum şi a raportului nefiscal ce conţine date din jurnalul electronic de la ultimul raport Z până la momentul tipăririi acestuia. În cazul aparatelor de marcat electronice fiscale destinate activităţilor de taximetrie, raportul nefiscal "X" este raportul taximetristului, ce conţine date corespunzătoare activităţii unui taximetrist din raportul Z, în condiţiile în care în perioada de 24 de ore a unei zile au activat pe taxi şi alţi taximetrişti;

c) tipărirea, cu excepția aparatelor de marcat electronice fiscale prevăzute la art.17 lit. g) care nu înglobează constructiv dispozitivul de imprimare şi memorarea pe un dispozitiv extern de fişiere electronice cu numele seriei fiscale şi extensia «MF», de rapoarte fiscale periodice detaliate prin evidenţierea fiecărei înregistrări din memoria fiscală şi de rapoarte fiscale periodice sumare prin calcularea valorilor cumulate din înregistrările din memoria fiscală pentru perioada de raportare. În rapoartele fiscale periodice se menţionează sub antet data, ora şi minutul introducerii în exploatare, precum şi perioada de raportare;

d) tipărirea, cu excepția aparatelor de marcat electronice fiscale prevăzute la art.17 lit. g) care nu înglobează constructiv dispozitivul de imprimare, de rapoarte şi memorarea pe un dispozitiv extern a fişierelor electronice cu numele seriei fiscale şi extensia «JE» ce vor conţine date din conţinutul jurnalului electronic pentru perioada de raportare ce va fi menţionată sub antet;

e) tipărirea de rapoarte, iar în cazul aparatelor de marcat electronice fiscale prevăzute la art.17 lit. g) care nu înglobează constructiv dispozitivul de imprimare, memorarea acestora, cu iniţializările dispozitivului de memorare a jurnalului electronic;

f) tipărirea de rapoarte, iar în cazul aparatelor de marcat electronice fiscale prevăzute la art.17 lit. g) care nu înglobează constructiv dispozitivul de imprimare memorarea acestora, cu modificările înregistrărilor antetului bonului fiscal.“

**22. La articolul 34, literele b) și l) se modifică şi vor avea următorul cuprins:**

„b) funcţionarea aparatului în condiţiile deconectării memoriei fiscale, a dispozitivului de imprimare cu excepția aparatelor de marcat electronice fiscale prevăzute la art.17 lit. g) care nu înglobează constructiv acest dispozitiv, precum şi a dispozitivului de memorare a jurnalului electronic ori a dispozitivului de afişaj client, atunci când acesta este obligatoriu;

l) emiterea bonului fiscal fără tipărirea raportului Z, iar în cazul aparatelor de marcat electronice fiscale prevăzute la art.17 lit. g) care nu înglobează constructiv dispozitivul de imprimare generarea bonului fiscal fără memorarea raportului Z, dacă au trecut 24 de ore de la primul bon emis.“

**23. La articolul 34, după litera l) se introduc două noi litere, literele m) și n), cu următorul cuprins:**

„m) funcționarea în condițiile deconectării perifericelor de plată, în cazul aparatelor de marcat electronice fiscale prevăzute la art. 17 lit. g);

n) schimbarea codului de identificare fiscală a utilizatorului fără înlocuirea prealabilă a memoriei fiscale și a jurnalului electronic.”

**24. După articolul 35 se introduce un nou articol, articolul 35^1, cu următorul cuprins:**

„ART.35^1

Funcțiile interzise aparatelor de marcat electronice fiscale destinate echipamentelor nesupravegheate de tipul automatelor comerciale prevăzute la art.17 lit.g), sunt cele prevăzute la art. 34 lit. a) – n), precum și următoarele funcții:

a) funcționarea în lipsa comunicației între modulul fiscal și perifericele de plată;

b) intrarea în modul de programare fără memorarea, în prealabil a raportului fiscal de închidere zilnică;

c) vânzarea produsului fără memorarea operațiunii în jurnalul electronic;“

**25. La articolul 38 alineatul (1), literele b), c) și f) se modifică şi vor avea următorul cuprins:**

„b) nu este conectat afișajul client, atunci când acesta este obligatoriu sau sistemul de imprimare, cu excepția aparatelor de marcat electronice fiscale prevăzute la art. 17 lit. g) care nu înglobează constructiv aceste dispozitive;

c) lipseşte hârtia din mecanismul propriu de imprimare, cu excepția aparatelor de marcat electronice fiscale prevăzute la art. 17 lit. g) care nu înglobează constructiv acest dispozitiv;

f) în cazul echipării cu dispozitiv propriu de imprimare simplu, dacă nu se închide fişierul jurnal electronic la epuizarea capacităţii dispozitivului de memorare a jurnalului electronic sau după tipărirea raportului Z, iar în cazul aparatelor de marcat electronice fiscale prevăzute la art.17 lit. g) care nu înglobează constructiv dispozitivul de imprimare fără memorarea acestui raport;”

**26. La articolul 38 alineatul (1), după litera f) se introduce o nouă literă, litera g), cu următorul cuprins:**

„g) deconectarea modulului criptografic.”

**27. La articolul 38, după alineatul (2) se introduce un nou alineat, alineatul (3), cu următorul cuprins:**

,,(3) Aparatele de marcat electronice fiscale destinate echipamentelor nesupravegheate de tipul automatelor comerciale prevăzute la art. 17 lit. g), trebuie să se blocheze automat și în cazul când:

a) modulul fiscal nu comunică cu unitatea de control a echipamentului nesupravegheat de tipul automatului comercial;

b) dacă, după 24 de ore de la deschiderea zilei echipamentul nesupravegheat de tipul automatului comercial permite efectuarea de vânzări fără memorarea automată a ultimului raport Z.“

**28. La articolul 47, alineatul (5) se modifică şi va avea următorul cuprins:**

,,(5) La aparatele de marcat electronice fiscale prevăzute la art. 17 lit. c), d) și g) sigiliul se aplică pe şuruburile care fixează placa fiscală de şasiul calculatorului ori al aparatului sau terminalului cu funcţii de casă de marcat electronică.”

**29. La articolul 47, după alineatul (5) se introduce un nou alineat, alineatul (5^1), cu următorul cuprins:**

,,(5^1) Suplimentar față de dispozițiile alin. (5), la aparatele de marcat electronice fiscale prevăzute la art. 17 lit. g), sigiliul se aplică pe șuruburile de prindere a părților componente ale carcasei aparatului sau terminalului, astfel încât să nu se permită dezasamblarea aparatului și accesul la componentele acestuia în urma sigilării. De asemenea, se aplică sigiliu pe conectorul interfețelor ce fac sau pot face legătura cu unitatea de control a echipamentului nesupravegheat de tipul automatului comercial, respectiv cu perifericele de plată. Sigilarea conectorilor se realizează cu etichete autoadezive, rezistente la căldură și îngheț, care se autodistrug la dezlipire. ”

**30. Articolul 48 se modifică și va avea următorul cuprins:**

„(1) Pe carcasa aparatului livrat utilizatorului se aplică vizibil o etichetă care indică producătorul, distribuitorul autorizat cu datele sale de contact, seria de fabricaţie a aparatului, precum şi numărul autorizaţiei eliberate de comisie.

(2) În interiorul echipamentelor nesupravegheate de tipul automatelor comerciale se aplică, astfel încât să fie vizibilă din exterior, o folie holografică autoadezivă, personalizată prin tipărirea pe suprafața acesteia, cu majuscule, a textului „FISCALIZAT”, a simbolului caracteristic unității de service, precum și a numărului de identificare a tehnicianului de service. Folia se asigură de către distributorii autorizați și va avea o dimensiune suficientă, asfel încât textele tipărite pe suprafața acesteia să fie lizibile cu ușurință, și se aplică de către tehnicianul de service odată cu instalarea aparatului de marcat electronic fiscal.”

**31.** **La** **articolul 49, alineatele (2) și (3) se modifică şi vor avea următorul cuprins:**

„(2) În cazul aparatelor de marcat electronice fiscale înstrăinate de utilizatori în condiţiile prevăzute la art. 116 alin. (1), fiscalizate ca urmare a remedierii unor defecțiuni, sau transferate de la un punct de lucru la altul aparţinând aceluiaşi utilizator, sigilarea aparatului de marcat electronic fiscal şi a memoriei fiscale se face cu sigiliul fiscal sau, după caz, cu sigiliul de identificare al tehnicianului de service.

(3) La sigilare se întocmeşte, în două exemplare, un proces-verbal care se semnează de reprezentantul distribuitorului autorizat sau, după caz, al unităţii de service acreditate, un exemplar fiind anexat dosarului de asistență tehnică al aparatului de marcat electronic fiscal.Distribuitorul autorizat sau unitatea de service acreditată, după caz, înregistrează în registrul prevăzut la art. 59 alin. (4) informaţii privind operațiunile efectuate conform procedurii aprobate prin ordin al președintelui Agenției Naționale de Administrare Fiscală.”

**32. La articolul 50, alineatul (4) se modifică și va avea următorul cuprins:**

*„*(4) Sigiliul de identificare a tehnicianului de service are inscripţionat un simbol caracteristic al unităţii de service, constând în două caractere alfabetice şi trei caractere numerice, reprezentând numărul de identificare a tehnicianului de service, atribuite de către comisie. Eticheta autoadezivă prevăzută la art. 47 alin.(5 ^1) se personalizează prin tipărirea pe suprafața acesteia a simbolului caracteristic unității de service și a numărului de identificare a tehnicianului de service, sub formă de hologramă. ”

**33. La articolul 51 după alineatul (2), se introduce un nou alineat, alineatul (3), cu următorul cuprins:**

„(3) Conform dispozițiilor alin. (2) se procedează și în cazul confecționării sigiliului de identificare a tehnicianului de service sub formă de etichetă autoadezivă. Direcția de specialitate ține evidența etichetelor autoadezive confecționate de distribuitorii autorizați, defalcat pe fiecare tehnician de service în parte.”

**34. Articolul 52 se modifică şi va avea următorul cuprins:**

„ART. 52

(1) Pierderea sau furtul sigiliului fiscal, precum şi a sigiliilor de identificare alocate tehnicienilor de service se publică în Monitorul Oficial al României, Partea a III-a, şi se comunică în scris comisiei, în termen de maximum 10 zile de la data producerii evenimentului. Comunicarea va fi însoţită de copia documentului care atestă publicarea.

(2) La solicitarea retragerii înregistrării unui tehnician de service, în situația în care unitatea acreditată pentru service nu solicită păstrarea sigiliului de identificare a tehnicianului de service în vederea realocării acestuia către un alt tehnician pentru care se solicită înregistrarea , sigiliul respectiv se transmite distribuitorului autorizat.

(3) În situația prevăzută la alin. (2), dacă sigiliul de identificare a tehnicianului de service căruia i-a fost retrasă înregistrarea, nu este atribuit unui alt tehnician de service în termen de maximum trei luni de la data retragerii înregistrării, distribuitorul autorizat procedează la distrugerea sigiliului de identificare.“

**35. La articolul 54, alineatul (2) se modifică şi va avea următorul cuprins:**

„(2) Tipărirea, sau generarea în cazul aparatelor de marcat electronice fiscale prevăzute la art. 17 lit. g) care nu înglobează constructiv dispozitivul de imprimare, a bonului fiscal se efectuează în următoarea structură:

a) antet;

b) conţinut;

c) parte finală.“

**36. Articolul 57 se modifică şi va avea următorul cuprins:**

,,ART. 57

În partea finală a bonului fiscal se tipăresc, sau se generează în cazul aparatelor de marcat electronice fiscale prevăzute la art. 17 lit. g) care nu înglobează constructiv dispozitivul de imprimare, centrat cu majuscule «BON FISCAL», seria fiscală a aparatului precedată de logotip, iar, în cazul când acesta operează în cadrul unui sistem informatic, numărul aparatului de marcat electronic fiscal.“

**37. La articolului 58, alineatele (2) și (3) se modifică şi vor avea următorul cuprins:**

„ (2) Tipărirea datei, sau generarea acesteia în cazul aparatelor de marcat electronice fiscale prevăzute la art. 17 lit. g) care nu înglobează constructiv dispozitivul de imprimare, se face numai în ordinea următoare: ziua, luna, anul.

(3) Valorile se tipăresc, sau se generează în cazul aparatelor de marcat electronice fiscale prevăzute la art. 17 lit. g) care nu înglobează constructiv dispozitivul de imprimare, cu două zecimale.Valorile interne de calcul cu mai mult de două zecimale vor fi rotunjite la a treia zecimală. Dacă a treia zecimală are valoarea egală sau mai mare de 5, va majora zecimala a doua cu o unitate, în caz contrar zecimala a doua rămâne nemodificată. “

**38.Articolul 60 se abrogă**.

**39. Articolul 61 se modifică şi va avea următorul cuprins:**

„(1) Utilizatorii solicită direcţiei generale regionale a finanţelor publice, iar, în cazul contribuabililor mari care instalează aparate de marcat electronice fiscale pe raza municipiului Bucureşti şi a judeţului Ilfov, Direcţiei generale de administrare a marilor contribuabili, în a cărei rază se va instala aparatul, pe bază de cerere, conform modelului prezentat în anexa nr.6, atribuirea numărului unic de identificare din registru.

(2) Prin excepție de la prevederile alin.(1), în cazul utilizatorilor care desfăşoară activităţi cu caracter ambulant, aceștia solicită atribuirea numărului unic de identificare direcţiei generale regionale a finanţelor publice, în a cărei rază îşi au sediul social/domiciliul.

(3) Cererea de atribuire a numărului unic de identificare este însoţită de următoarele documente:

a) copia facturii şi a documentului de plată care atestă achiziţionarea aparatului de marcat electronic fiscal, copia contractului de vânzare-cumpărare cu plata în rate sau, după caz, copia contractului de leasing financiar încheiat cu clauză expresă privind asumarea obligaţiei părţilor că la expirarea contractului de leasing se transferă utilizatorului dreptul de proprietate asupra aparatului;

b) copia procesului-verbal de sigilare a memoriei fiscale şi a aparatului de marcat electronic fiscal;

c) declaraţia pe propria răspundere a utilizatorului privind adresa de la locul unde va fi instalat aparatul de marcat electronic fiscal sau, după caz, declaraţia privind desfăşurarea activităţii în regim ambulant ori în regim de taxi, însoţită de certificatul constatator eliberat de oficiul registrului comerţului, privind deschiderea punctului de lucru;

d) declaraţia pe propria răspundere a utilizatorului privind numărul de înmatriculare al autovehiculului pe care se va instala aparatul de marcat electronic fiscal, însoţită de copia autorizaţiei taxi, în cazul activităţii de taximetrie.

(4) Direcţiile generale regionale ale finanţelor publice sau Direcţia generală de administrare a marilor contribuabili, după caz, au obligaţia ca, în termen de 2 zile de la data primirii cererii prevăzute la alin. (1), să comunice utilizatorului numărul unic de identificare atribuit pentru fiecare aparat.

(5) Direcţiile generale regionale ale finanţelor publice sau Direcţia generală de administrare a marilor contribuabili, după caz, pot solicita utilizatorilor aparatelor de marcat electronice fiscale şi alte documente necesare verificării modului de îndeplinire a condiţiilor pentru atribuirea numărului unic de identificare din registru. Documentele care pot fi solicitate se stabilesc prin ordin al președintelui Agenției Naționale de Administrare Fiscală.“

**40. La articolul 63, alineatul (7), litera c) se modifică şi va avea următorul cuprins:**

„c) în regimul de înregistrare a unei zile de lucru liniile care se tipăresc pe rola-client, iar în cazul aparatelor de marcat electronice fiscale prevăzute la art. 17 lit. g) care nu înglobează constructiv dispozitivul de imprimare liniile memorate, se înregistrează în fişierul jurnal electronic şi se codifică cu ajutorul algoritmului SHA-2;”

**41. La articolul 66, după alineatul (6) se introduce un nou alineat, alineatul (7), cu următorul cuprins:**

,, (7) În momentul constatării defectării modulului criptografic instalat, precum şi în alte cazuri care necesită înlocuirea acestuia, utilizatorul este obligat să notifice distribuitorul autorizat și/sau unitatea de service acreditată, după caz. Distribuitorul autorizat va înlocui modulul criptografic și va emite un nou certificat digital în termen de maximum 7 zile lucrătoare de la notificare.

Pentru tranzacţiile efectuate în perioada nefuncţionării aparatului de marcat electronic fiscal utilizatorii, cu excepţiile prevăzute de ordonanţa de urgenţă, aplică prevederile art. 6 alin. (2) şi ale art. 7.”

**42. La articolul 68, alineatul (3) se modifică și va avea următorul cuprins:**

„ (3) Un exemplar al procesului-verbal revine utilizatorului, iar două exemplare vor fi preluate de către tehnicianul de service, dintre care unul se transmite distribuitorului autorizat prin grija unităţii de service acreditate care înregistrează în registru

informații privind înlocuirea memoriei fiscale a aparatului de marcat conform

procedurii aprobate prin ordin al președintelui Agenției Naționale de Administrare Fiscală.”

**43. La articolul 75, alineatul (1), litera e) se modifică şi va avea următorul cuprins:**

,, e) aprobă anularea înregistrării unităţilor de comercializare şi/sau service ale căror contracte cu distribuitorul autorizat au încetat.”

**44. La articolul 75, alineatul (1), după litera e) se introduce o nouă literă, litera f) cu următorul cuprins:**

„f) aprobă înregistrarea / retragerea înregistrării unor tehnicieni de service.”

**45.La articolul 78, alineatul (1), litera a) se abrogă.**

**46. La articolul 78, alineatul (3) se modifică şi va avea următorul cuprins:**

,,(3) Operatorii economici care solicită autorizaţie de distribuţie a aparatelor de marcat electronice fiscale nu pot fi autorizaţi în situaţia în care aceştia/administratorul/directorul economic şi/sau financiar, respectiv societatea care prestează servicii de contabilitate/reprezentantul legal al acesteia, în cazul în care activitatea financiar contabilă este externalizată, au fapte înscrise în cazierul fiscal.”

**47. La articolul 78, după alineatul (4) se introduce un nou alineat, alineatul (5), cu următorul cuprins:**

,, (5) Operatorii economici care solicită autorizaţie de distribuţie a aparatelor de marcat electronice fiscale nu pot fi autorizaţi în situaţia în care, rezultă că, împotriva persoanelor pentru care se solicită certificatul de cazier judiciar, potrivit art.89 alin. (1) lit. g), s-a pronunţat o hotărâre judecătorească definitivă de condamnare pentru care nu a intervenit reabilitarea, în România sau într-un stat străin, pentru infracţiuni de evaziune fiscală sau infracţiuni privind regimul vamal."

**48. Articolul 79 se abrogă.**

**49.Articolul 80 se abrogă.**

**50. Articolul 82 se abrogă.**

**51.Articolul 83 se abrogă.**

**52.Articolul 84 se abrogă.**

**53.Articolul 85 se abrogă.**

**54.Articolul 86 se abrogă.**

**55.Articolul 87 se abrogă.**

**56.Articolul 88 se abrogă.**

**57. La articolul 89 alineatul (1), partea introductivă se modifică și va avea următorul cuprins:**

,, (1) În vederea obţinerii autorizaţiei de distribuţie a aparatelor de marcat electronice fiscale, operatorii economici care au obţinut avizul tehnic prevăzut la art. 78 alin. (1) lit. b), trebuie să depună la comisie următoarele documente: ”

**58.** **La articolul 89 alineatul (1), litera d) se modifică şi va avea următorul cuprins:**

,, d) avizul tehnic favorabil emis în condiţiile art. 78 alin. (1) lit. b), din prezentele norme metodologice; ”

**59. La articolul 89 alineatul (1), litera h) se abrogă.**

**60. La articolul 89, alineatul (2) se modifică şi va avea următorul cuprins:**

„(2) În vederea verificării îndeplinirii condiţiei prevăzute la art. 78 alin. (1) lit. d) şi alin. (3) se solicită certificatul de atestare fiscală, respectiv informaţii din cazierul fiscal, de către direcţia de specialitate, potrivit reglementărilor legale în vigoare. Pentru verificarea îndeplinirii condiţiei prevăzute la art.78 alin.(3), reprezentantul legal sau împuternicitul operatorului economic solicitant va depune o declaraţie pe propria răspundere cu privire la persoanele care îndeplinesc funcţiile de administrator/director economic şi/sau financiar. În situaţia în care din declaraţia pe propria răspundere rezultă că operatorul economic nu are în statul de funcţii postul de director economic şi/sau financiar, activitatea specifică financiar contabilă, fiind externalizată, se solicită certificatul de atestare fiscală, respectiv informaţii din cazierul fiscal, atât pentru societatea care prestează servicii de contabilitate cât și pentru reprezentantul legal al acesteia. ”

**61. La articolul 89, după alineatul (3) se introduc două noi alineate, alineatele(4) și (5), cu următorul cuprins:**

,,(4) În vederea verificării îndeplinirii condiţiei prevăzute la art.78 alin.(1) lit.f), se va depune declaraţia pe propria răspundere a reprezentantului legal sau a unui împuternicit al operatorului economic solicitant.

(5) Declaraţiile pe propria răspundere date prin intermediul unui împuternicit vor fi însoţite de o procură specială în forma autentică. ”

**62. La articolul 90, alineatul (4) se modifică şi va avea următorul cuprins:**

,,(4) În cazul în care distribuitorii autorizaţi solicită înregistrarea unor noi operatori economici ca unităţi acreditate pentru comercializare şi/sau pentru service, aceştia depun cererea şi documentele prevăzute la art. 89 alin. (1) numai pentru unităţile acreditate, iar, în cazul în care solicită înregistrarea unor noi tehnicieni de service pentru unităţile acreditate, aceştia depun cererea şi documentele prevăzute la art. 89 alin. (1) lit. b) şi e), precum şi certificatele de cazier judiciar pentru tehnicienii propuşi. Dacă se solicită retragerea înregistrării unor tehnicieni de service, aceştia depun cererea de retragere în care se vor menţiona motivul retragerii şi precizări referitoare la elementele de identificare alocate tehnicienilor respectivi. Operatorii economici propuşi ca unităţi acreditate pentru comercializare şi/sau pentru service trebuie să îndeplinească condiţia prevăzută la art. 78 alin. (1) lit. d).”

**63. Articolul 99 se modifică şi va avea următorul cuprins:**

,,ART. 99

(1) Orice modificare hardware a unui aparat de marcat electronic fiscal sau software a programului de control deja avizat presupune obţinerea unui supliment de aviz tehnic favorabil privind caracteristicile tehnice ale modelului aparatului de marcat electronic fiscal emis de entitatea prevăzută la art. 78 alin. (1) lit. b). Un exemplar al suplimentului de aviz tehnic favorabil se transmite comisiei.

(2) Un program de aplicaţie identificabil care face parte din configuraţia unui aparat de marcat electronic fiscal deja autorizat poate fi actualizat numai după obţinerea suplimentului de aviz tehnic favorabil emis de persoana juridică prevăzută la art. 78 alin. (1) lit. b).”

**64. La articolul 103, după alineatul (2) se introduce un nou alineat, alineatul (2^1), cu următorul cuprins:**

„(2^1) În cazul aparatelor prevăzute la art.17 lit. g) care nu înglobează constructiv dispozitivul de imprimare, documentele prevăzute la alin. (2) se memorează.”

**65. La articolul 103, alineatul (4) se modifică şi va avea următorul cuprins:**

„ (4) Instalarea aparatelor de marcat electronice fiscale destinate activităţilor cu caracter ambulant se face la sediul/domiciliul fiscal al utilizatorului, iar, în cazul celor destinate activităţii de taximetrie, la sediul distribuitorului autorizat sau al unităţii acreditate pentru service, după caz. Aparatele de marcat electronice prevăzute la art.17 lit. g) se instalează la locul de funcționare sau de depozitare, după caz, al echipamentului nesupravegheat de tipul automatului comercial.”

**66. La articolul 104, alineatele (1)- (3) se modifică şi vor avea următorul cuprins:**

,,(1) După instalarea aparatului de marcat electronic fiscal se întocmeşte "Declaraţia de instalare a aparatelor de marcat electronice fiscale", denumită în continuare declaraţie, conform modelului prezentat în anexa nr. 10, în trei exemplare, semnată de utilizatorul aparatului de marcat electronic fiscal şi de tehnicianul de service care a efectuat instalarea.

(2) Un exemplar al declaraţiei prevăzute la alin. (1) rămâne la utilizator, iar două exemplare la unitatea de service acreditată.

(3) Unitatea de service acreditată trimite un exemplar al declaraţiei distribuitorului autorizat, a doua zi după instalare și înregistrează în registru informațiile privind instalarea aparatului de marcat conform procedurii aprobate prin ordin al președintelui Agenției Naționale de Administrare Fiscală. ”

**67. Articolul 105 se modifică şi va avea următorul cuprins:**

,, (1) După instalarea aparatului de marcat electronic fiscal, utilizatorii, cu excepţia taximetriştilor şi a celor care utilizează pentru înregistrarea veniturilor aparatele de marcat electronice fiscale prevăzute la art.17 lit.g), prezintă organului fiscal în a cărui rază teritorială a fost instalat aparatul cartea de intervenţii a aparatului şi registrul special.

(2) Organul fiscal prevăzut la alin. (1) înscrie în cartea de intervenţii numărul de pagini, aplicând ştampila, şi vizează registrul special pe ultima pagină”

**68. La articolul 115, alineatul (2) se modifică şi va avea următorul cuprins:**

,,(2) În cazul reorganizării distribuitorului autorizat, potrivit legii, drepturile şi obligaţiile ce îi revin acestuia în baza autorizaţiilor de distribuţie a aparatelor de marcat electronice fiscale pot fi transmise, fără a fi necesară autorizarea potrivit prezentelor norme metodologice, numai către o societate care are calitatea de distribuitor autorizat. În situația în care societatea nu deține calitatea de distribuitor autorizat, aceasta urmează procedura de autorizare prevăzută de prezentele norme metodologice, putând utiliza avizul tehnic favorabil prevăzut la art. 78 alin. (1) lit. b), obținut de distribuitorul autorizat care se reorganizează, document care își păstrează valabilitatea.”

**69. Articolul 128 se modifică şi va avea următorul cuprins:**

"ART. 128

Anexele nr. 1, 2 a), 2 b), 4, 5, 6, 10 şi 11 fac parte integrantă din prezentele norme metodologice."

**70.** **Anexa nr. 1 la normele metodologice se modifică şi se înlocuieşte cu anexa nr. 1 la prezenta hotărâre.**

**71. Anexa nr. 9 la normele metodologice se abrogă.**

**72. Anexa nr. 1 face parte integrantă din prezenta hotărâre.**

**II.** În termen de 30 de zile de la data intrării în vigoare a prezentei hotărâri, Agenția Națională de Administrare Fiscală modifică şi completează corespunzător Ordinul președintelui Agenției Naționale de Administrare Fiscală nr. 4156/2017 pentru aprobarea informațiilor conţinute în registrul naţional de evidenţă a aparatelor de marcat electronice fiscale instalate în judeţe şi în sectoarele municipiului Bucureşti, precum şi metodologia şi procedura de înregistrare a acestora.

**III**. Ordinul președintelui Agenției Naționale de Administrare Fiscală prevăzut la art. 61 alin.(3) din normele metodologice de aplicare a Ordonanţei de urgenţă a Guvernului nr. 28/1999 privind obligaţia operatorilor economici de a utiliza aparate de marcat electronice fiscale, aprobate prin Hotărârea Guvernului nr. 479/2003, republicată, cu modificările ulterioare și completările ulterioare, se aprobă în termen de 30 zile de la intrarea în vigoare a prezentei hotărâri.

**PRIM-MINISTRU**

**LUDOVIC ORBAN**

**Bucureşti, .... 2020**

**Nr....**..